钦定古今图书集成/理学汇编/文学典/第115卷 > 郑引骥〈徐允禄 龚方中 唐正雅〉
## 钦定古今图书集成/理学汇编/文学典/第115卷 > 郑引骥〈徐允禄 龚方中 唐正雅〉

按《列朝诗集》引“骥字闲孟，嘉定人。与李长蘅偕为博
士弟子。少长于长蘅，博闻强记，为长蘅所推。而闲孟
心服长蘅之才，与其为人随肩接席，若形影不相舍。
因长蘅以交于余，亦犹是也。性嗜酒，好长夜之饮。每
饮辄湎面濡发，酩酊无所知。试于有司，扶残醉以往，
咯呕委顿。已而䑛笔伸纸，据几疾书，文彩烂然，不自
知宿酲之去体也。数踏省门，不见收益，纵酒自放。久
之得酒病，不复能沾唇，注视杯斝，呜咂而已，竟以此
不起。”闲孟为文章雄健，好谈经济，诗不屑今体，专为
五言古诗，兀奡排荡，不规摹韩、苏，而意象近之。德州
卢世㴶德水督漕嘉定，访得其遗文，属有司刻之，不
果。德水至今叹之。嘉定多读书汲古之士。余所知者，
徐允禄，字汝廉，以经学为大师，奋髯扼腕，好谈天下
大计。东事急，余在左坊三千里寓书，当唱大议，亟劝
主上南迁。己巳之役，徐元玉为忠言至计，而于廷益
不幸而中也。其经奇如此。龚方中，字仲和，翩翩佳公
子．，能诗好事，亦长蘅之友。唐正雅，字正叔，长身玉立，
博通经史，好学深思之君子也。诸子诗文皆不传，惜
其氏名将泯泯于斯世也，为附著焉。